**ZAHTEV ZA PONUDU CENE - IZRADA LOGOA I PRATEĆIH MATERIJALA**

**1. OPŠTE INFORMACIJE**

**1.1 O kompaniji**

WEBCentric je jedna od vodećih srpskih firmi u oblasti razvoja Web aplikacija i Internet trgovine. Razvili smo sopstveni proizvod—Price2Spy—iz želje za poboljšanjem sopstvenog eCommerce učinka.

Naša kompanija je osnovana 2005. godine sa samo jednim klijentom. Danas, naše rešenje koristi preko 700 klijenata širom sveta, a trenutno Price2Spy je jedini proizvod koji nudimo, iako imamo planove da razvijamo nova eCommerce rešenja I web aplikacije.

WEBCentric je jedna od vodećih srpskih firmi sa sopstvenim proizvodom. Naš razvojni tim čine softverski inženjeri, arhitekte sistema i menadžeri projekata, sa iskustvom rada na različitim platformama, različitim programskim jezicima i bazama podataka. U timu insistiramo na razmeni znanja i praktičnog iskustva, kako bi svi članovi što brže napredovali.

**1.2 Cilj projekta**

Cilj ovog projekta je kreiranje novog vizuelnog identiteta kompanije kroz izradu savremenog i prepoznatljivog logoa koji će adekvatno predstavljati vrednosti i delatnost kompanije. Novi vizuelni identitet treba da bude primenljiv na svim medijima i komunikacionim kanalima.

**2. OBIM POSLA**

**2.1 Zahtevani elementi**

Tražimo ponudu za izradu sledećih elemenata vizuelnog identiteta:

1. Glavni logo
2. Logotip (tekstualna varijanta)
3. Horizontalne varijante logoa
4. Vertikalne varijante logoa
5. Kvadratne/kružne varijante logoa (za društvene mreže i profilne slike)
6. Jednobojne/inverzne varijante
7. Knjiga grafičkih standarda (brand book)

**2.2 Osnovni elementi vizuelnog identiteta**

Izrada logoa treba da obuhvati sledeće elemente:

* Znak (simbol)
* Logotip (naziv kompanije u određenoj tipografiji)
* Paleta boja (primarne i sekundarne)
* Tipografija
* Primena na različitim podlogama

**3. TEHNIČKI ZAHTEVI**

**3.1 Format isporučenih materijala**

Od ponuđača se očekuje da finalne materijale isporuči u sledećim formatima:

* Vektorski format (AI, EPS, SVG)
* Rasterski format visoke rezolucije (PNG, JPEG)
* PDF format za knjige grafičkih standarda
* Prototipovi primene na različitim medijima

**3.2 Rešenja za različite upotrebe**

Ponuda treba da uključi varijante za sledeće primene:

* Digitalni mediji (web sajt, društvene mreže, aplikacije)
* Štampani materijali (memorandum, vizit karte, brošure)
* Marketinški materijali (bilbordi, posteri)
* Proizvodi/usluge kompanije
* Kancelarijski materijali

**4. SMERNICE ZA DIZAJN**

**4.1 Opis ciljne grupe**

Ciljna grupa za novi vizuelni identitet Webcentric-a su prvenstveno naši zaposleni i potencijalni budući saradnici na lokalnom tržištu rada. Fokus našeg rebrendinga je na jačanju employer branding-a i company branding-a, stvarajući identitet koji odražava naše vrednosti, kulturu i viziju kao kompanije. U drugom planu su naši klijenti - online trgovci koji prodaju fizičke proizvode sa jasno istaknutom cenom u svojim web shop-ovima, kao i proizvođači (brendovi) fizičke robe koja se putem kanala distributera može naći na sajtovima trgovaca. Iako delujemo na globalnom nivou, ovim vizuelnim identitetom posebno želimo da ojačamo našu prepoznatljivost na lokalnom tržištu.

**4.2 Ključne vrednosti koje logo treba da komunicira**

U WBC negujemo sredinu u kojoj svi imaju priliku za učenje, razvoj i napredak. Promene su nam pokretač da preuzmemo inicijativu, da delimo ideje i zajedno stvaramo. Kroz posvećenost, integritet i odgovornost u radu, stojimo jedni uz druge na putu do uspeha.

* Učenje, rast i neprestano poboljšanje
* Vođeni idejama
* Timski rad
* Motivisani rezultatima

**5. ZAHTEVI ZA PONUDU**

**5.1 Informacije o ponuđaču**

Molimo da u vašoj ponudi navedete:

* Osnovne informacije o vašoj agenciji/studiju/timu
* Portfolio sa relevantnim prethodnim radovima
* Reference klijenata (ako su dostupne)
* Kratku biografiju ključnih članova tima koji bi radili na projektu

**5.2 Struktura ponude**

Ponuda treba da sadrži:

1. **Metodologija rada**: opis procesa razvoja vizuelnog identiteta
2. **Vremenski plan**: Predlog dinamike izrade po fazama
3. **Detaljna specifikacija cene**:
	* Cena izrade osnovnog logoa
	* Cena izrade svih varijanti logoa
	* Cena izrade knjige grafičkih standarda
	* Cene dodatnih usluga (ako su predložene)
4. **Uslovi plaćanja**: Predložena dinamika plaćanja
5. **Garancije i podrška**: Period i obim podrške nakon isporuke

**6. PROCES SARADNJE**

**6.1 Faze procesa dizajna**

Očekujemo da proces dizajna obuhvati sledeće faze:

1. **Analiza i istraživanje**: Upoznavanje sa kompanijom i tržištem
2. **Konceptualni dizajn**: Razvoj inicijalnih koncepata (minimum 3 predloga)
3. **Iteracije i revizije**: Proces dorade odabranog koncepta (2-3 runde revizija)
4. **Finalizacija**: Izrada finalnog rešenja i svih pratećih elemenata
5. **Izrada knjige standarda**: Definisanje pravila upotrebe vizuelnog identiteta

**6.2 Intelektualna svojina i autorska prava**

Ponuda treba da jasno definiše:

* Prenos autorskih prava na finalno rešenje
* Uslove korišćenja i modifikacije isporučenih materijala

**7. ROKOVI I NAČIN DOSTAVLJANJA PONUDE**

**7.1 Rokovi**

* Rok za dostavljanje ponuda: 23. jun 2025.
* Rok za postavljanje pitanja: 20. jun 2025.
* Planirani početak projekta: 23. jul 2025.
* Očekivani rok za završetak projekta: 18. avgust 2025.

**7.2 Način dostavljanja ponude**

Ponude slati elektronskim putem na email: office@webcentric.co.rs sa naslovom "Ponuda za izradu logoa - [Ime ponuđača]"

**8. KRITERIJUMI ZA ODABIR PONUĐAČA**

Ponude će biti ocenjivane prema sledećim kriterijumima:

* Kvalitet i relevantnost portfolia (35%)
* Predložena metodologija i proces rada (20%)
* Cena i struktura ponude (30%)
* Reference i prethodno iskustvo (15%)

**9. KONTAKT INFORMACIJE**

Za sva dodatna pitanja možete nas kontaktirati:

* Email: j.gabrish@price2spy.com
* Telefon: 0656601967
* Kontakt osoba: Jelena Gabriš

**10. DODATNE INFORMACIJE**

**10.1 O trenutnom vizuelnom identitetu**

Aktuelno vizuelno rešenje logoa prikazano je na slici ispod. Logo I logotip dizajnirani su 2011. godine.





**10.2 Materijali dostupni ponuđačima**

Na zahtev ponuđačima možemo dostaviti:

* Prezentaciju kompanije
* Postojeće marketinške materijale

*Zadržavamo pravo izbora ponude koja najbolje odgovara našim potrebama, kao i pravo da ne prihvatimo nijednu od pristiglih ponuda. Informacije sadržane u ovom dokumentu su poverljive i namenjene isključivo za pripremu ponude.*